《水石菖蒲为林孟和作》
明代·吴希贤

沧江之波不盈掬，小石棱层削寒玉。晓露无声堕古苔，九节灵苗为谁绿。

兰桡去后汀渚空，濛濛疏雨吹烟丛。回琴点瑟邈何许，风味泠然谁与同。

举世纷纷竞秾郁，此草弃置无人录。粉署仙郎最爱之，写向茅斋伴幽独。

西风昨夜凉思多，门前俗客稀经过。银笺翠管发佳兴，唤起叠山同作歌。

作者简介：（1437—1489）福建莆田人，名衍，以字行，改字汝贤。天顺八年进士。授检讨。幼敏异，精《毛诗》。性豪迈负奇气。尝预修《英宗实录》，以南京翰林院侍读学士卒官。有《听雨亭稿》。